CELEX: 62008CN0051
Language: lt
Date: 2008-02-12 00:00:00
Title: Byla C-51/08 2008 m. vasario 12 d. pareikštas ieškinys byloje Europos Bendrijų Komisija prieš Didžiąją Liuksemburgo Hercogystę

24.5.2008   
            
            
               LT
            
            
               Europos Sąjungos oficialusis leidinys
            
            
               C 128/19
            
         2008 m. vasario 12 d. pareikštas ieškinys byloje Europos Bendrijų Komisija prieš Didžiąją Liuksemburgo Hercogystę
   
   (Byla C-51/08)
   (2008/C 128/32)
   Proceso kalba: prancūzų
   Šalys
   
      Ieškovė: Europos Bendrijų Komisija, atstovaujama J.-P. Keppenne ir H. Støvlbæk
   
      Atsakovė: Liuksemburgo Didžioji Hercogystė
   Ieškovės reikalavimai
   
               —
            
            
               Pripažinti, kad nustatydama pilietybės reikalavimą norintiems verstis notaro profesine veikla ir neperkeldama, kiek tai susiję su notaro profesija, Direktyvos 89/48/EEB (1), Liuksemburgo Didžioji Hercogystė neįvykdė įsipareigojimų pagal EB Sutartį, būtent EB 43 ir 45 straipsnius, ir Direktyvą 89/48/EEB dėl bendrosios aukštojo mokslo diplomų, išduotų po bent trejų metų profesinio mokymo ir lavinimo, pripažinimo sistemos;
            
         
               —
            
            
               Priteisti iš Liuksemburgo Didžiosios Hercogystės bylinėjimosi išlaidas.
            
         Ieškinio pagrindai ir pagrindiniai argumentai
   Pirma, savo ieškinyje Komisija kaltina atsakovę, kad nustatydama pilietybės reikalavimą norintiems verstis notaro profesine veikla, ji neproporcingai pažeidžia EB 43 straipsnyje įtvirtintą įsisteigimo laisvę. Iš tikrųjų EB 45 straipsnis numato, kad įsisteigimo teisę reglamentuojantis skyrius netaikomas veiklai, kuri yra tiesiogiai ir konkrečiai susijusi su viešosios valdžios funkcijų vykdymu. Komisijos manymu, Liuksemburgo teisės aktais notarams suteiktos funkcijos turi labai silpną ryšį su šių funkcijų vykdymu, todėl nepatenka į šio straipsnio taikymo sritį ir nepateisina tokio įsisteigimo laisvės apribojimo. Iš tiesų šios funkcijos notarams nesuteikia įgaliojimų taikyti prievartos priemones, todėl nacionalinės teisės aktų leidėjas galėtų nustatyti mažiau ribojančias priemones negu pilietybės reikalavimas, kaip antai, numatyti suinteresuotiems asmenims griežtas sąlygas, kad galėtų pradėti verstis profesine veikla, specialias kvalifikacines užduotis ir (arba) specialią kontrolę.
   Savo antruoju kaltinimu Komisija nurodo, kad atsakovė neįvykdė įsipareigojimų neperkeldama, kiek tai susiję su notaro profesija, Direktyvos 89/48/EEB. Kadangi tai yra reglamentuojama profesija, ši direktyva yra visiškai taikoma šiai profesijai, o iš notarų reikalaujamas aukštas kvalifikacijos lygis galėtų būti lengvai užtikrinamas numatant kvalifikacinį testą ar adaptacijos laikotarpį.
   
      (1)  1988 m. gruodžio 21 d. Tarybos direktyva 89/48/EEB dėl bendrosios aukštojo mokslo diplomų, išduotų po bent trejų metų profesinio mokymo ir lavinimo, pripažinimo sistemos (OL L 19, 1989, p. 16).